**Dôvodová správa**

***Všeobecná časť***

 Návrhom nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 355/2006 Z. z. o ochrane zamestnancov pred rizikami súvisiacimi s expozíciou chemickým faktorom pri práci v znení neskorších predpisov sa do právneho poriadku Slovenskej republiky preberá smernica Komisie (EÚ) 2019/1831 z 24. októbra 2019, ktorou sa stanovuje piaty zoznam smerných najvyšších prípustných hodnôt vystavenia pri práci podľa smernice Rady 98/24/ES a ktorou sa mení smernica Komisie 2000/39/ES (ďalej „smernica Komisie (EÚ) 2019/1831“).

 V súlade so smernicou 98/24/ES o ochrane zdravia a bezpečnosti pracovníkov pred rizikami súvisiacimi s chemickými faktormi pri práci bol v smernici Komisie 2000/39/ES ustanovený „prvý“ zoznam najvyššie prípustných hodnôt vystavenia pri práci, v smernici Komisie 2006/15/ES „druhý“ zoznam, v smernici Komisie 2009/16/EÚ „tretí“ zoznam, v smernici Komisie (EÚ) 2017/164 „štvrtý“ zoznam a v smernici Komisie (EÚ) 2019/1831 „piaty“ zoznam najvyššie prípustných hodnôt vystavenia pri práci. Všetky limitné hodnoty expozície pri práci, záväzné aj indikatívne, uvedené v legislatíve EÚ boli prebraté do národnej legislatívy Slovenskej republiky ako záväzné najvyššie prípustné expozičné limity (ďalej „NPEL“).

 Do návrhu nariadenia vlády sa zo smernice Komisie (EÚ) 2019/1831 transponujú NPEL pre desať chemických faktorov, ktoré boli revidované a odvodené z najnovších dostupných vedeckých údajov s ohľadom na ochranu zdravia a odporúčaných kritérií a metód Vedeckého výboru pre najvyššie prípustné hodnoty vystavenia chemickým faktorom pri práci (SCOEL) zriadeného rozhodnutím Komisie, pričom berú do úvahy dostupnosť meracích techník. Ustanovujú sa ako najvyššie prípustné koncentrácie chemických faktorov v pracovnom ovzduší, pod úrovňou ktorých sa nepredpokladá poškodenie zdravia zamestnancov pri krátkodobej alebo dlhodobej (každodennej) expozícii počas celého trvania pracovného života.

Do návrhu nariadenia vlády sa dopĺňajú priemerné NPEL pre tri chemické faktory v pracovnom ovzduší, ktoré doteraz neboli súčasťou legislatívy Slovenskej republiky. Zavedenie NPEL pre tieto chemické faktory znamená lepšiu ochranu zdravia zamestnancov zabezpečenú dodržiavaním určených limitov v pracovnom ovzduší a v súlade s európskym cieľom ochrany zdravia zamestnancov aj zníženie zdravotného rizika zamestnancov pri práci.

Návrhom nariadenia vlády sa revidujú priemerné aj krátkodobé NPEL pre sedem chemických faktorov, ktoré v súčasnosti už sú súčasťou prílohy č. 1 k nariadeniu vlády Slovenskej republiky č. 355/2006 Z. z. o ochrane zamestnancov pred rizikami súvisiacimi s expozíciou chemickým faktorom pri práci v znení neskorších predpisov (ďalej „nariadenie vlády Slovenskej republiky č. 355/2006 Z. z.). Šesť NPEL zo siedmych revidovaných NPEL má klesajúcu tendenciu, čím je v súlade s európskym cieľom ochrany zdravia zamestnancov zabezpečené zníženie zdravotného rizika zamestnancov pri práci s chemickými faktormi.

Dodržanie NPEL nepredpokladá poškodenie zdravia zamestnancov pri krátkodobej ani dlhodobej expozícii pri práci. Prekročenie určených NPEL pre konkrétne chemické faktory znamená reálne ohrozenie zdravia exponovaných zamestnancov pri práci; títo zamestnanci vykonávajú rizikovú prácu (práca je zaradená do kategórie 3 alebo 4), určenú príslušným orgánom verejného zdravotníctva na návrh zamestnávateľa. Pri prekročení určených NPEL je zamestnávateľ povinný z dôvodu ochrany zdravia exponovaných zamestnancov vykonávať účinné ochranné a preventívne opatrenia (technické opatrenia, organizačné opatrenia, používanie účinných osobných ochranných pracovných prostriedkov), súčasťou ktorých je aj zabezpečenie cielených lekárskych preventívnych prehliadok vo vzťahu k práci.

Vplyv zmien v NPEL chemických faktorov v návrhu nariadenia vlády (šesť sprísnených NPEL, tri novozavedené NPEL) na zmeny počtu osôb vykonávajúcich rizikové práce nie je možné kvantifikovať.

Okrem implementácie smernice Komisie (EÚ) 2019/1831 do legislatívy Slovenskej republiky sa z prílohy č. 1 nariadenia vlády Slovenskej republiky č. 355/2006 Z. z. z dôvodu duplicity vypúšťajú NPEL pre formaldehyd a tetrakarbonyl niklu, ktoré sú karcinogénnymi faktormi.

Návrh nariadenia vlády je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, so zákonom č. 355/2007 Z. z., inými zákonmi a ďalšími všeobecne záväznými právnymi predpismi ako aj s medzinárodnými zmluvami a medzinárodnými dokumentmi, ktorými je Slovenská republika viazaná a s právom Európskej únie.

Predložený návrh nariadenia vlády nemá vplyv na rozpočet verejnej správy, vplyv na životné prostredie, vplyv na informatizáciu spoločnosti, vplyv na manželstvo, rodičovstvo a rodinu ani vplyv na služby verejnej správy pre občana. Predpokladá sa pozitívny aj negatívny vplyv na podnikateľské prostredie, pozitívne sociálne vplyvy.

***Osobitná časť***

**K čl. I**

**K bodu 1**

Legislatívno-technická úprava. Povinnosť zamestnávateľa predkladať prevádzkový poriadok na schválenie príslušnému orgánu verejného zdravotníctva je upravená v § 52 ods. 1 písm. b) zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov.

**K bodu 2**

Účelom je doplnenie NPEL pre tri chemické faktory - izoamylalkohol, 4-metylanilín a trimetylamín, ktoré doteraz neboli súčasťou legislatívy Slovenskej republiky; v prílohe č. 1 k nariadeniu vlády Slovenskej republiky č. 355/2006 Z. z. majú poradové číslo 141, 185 a 283. Zavedenie NPEL pre uvedené chemické faktory pomôže zamestnávateľovi presnejšie a objektívnejšie posúdiť zdravotné riziko pri práci v spolupráci s pracovnou zdravotnou službou a tým predchádzať profesionálnym ochoreniam.

Okrem toho sa návrhom nariadenia vlády revidujú priemerné aj krátkodobé NPEL pre sedem chemických faktorov, ktoré v súčasnosti už sú súčasťou prílohy č. 1 k nariadeniu vlády Slovenskej republiky č. 355/2006 Z. z. Úpravy sa týkajú NPEL pre anilín; butylacetáty (n-butylacetát; sek-butylacetát; izo-butylacetát); 2-fenylpropán (kumén); chlórmetán; trichlorid-oxid fosforečný (poradové čísla 13, 31, 95, 135 a 280).

V súlade so smernicou Komisie (EÚ) 2019/1831 boli označené tie chemické faktory, ktoré ľahko prenikajú cez kožu a môžu tak spôsobovať až smrteľné otravy, často bez varovných príznakov; sú to anilín, 2-fenylpropán (kumén) a 4-metylanilín. Pri expozícii týmto chemickým faktorom s významným prienikom cez kožu je nutné zabezpečiť najvyššiu možnú úroveň ochrany zamestnancov, teda osobitne dôležité je zabrániť kožnému kontaktu.

Okrem implementácie smernice Komisie (EÚ) 2019/1831 do legislatívy Slovenskej republiky sa z prílohy č. 1 k nariadeniu vlády Slovenskej republiky č. 355/2006 Z. z. z dôvodu duplicity vypúšťajú NPEL pre formaldehyd a tetrakarbonyl niklu, ktoré sú karcinogénnymi faktormi. Technické smerné hodnoty pre formaldehyd a tetrakarbonyl niklu sú súčasťou prílohy č. 2 k nariadeniu vlády Slovenskej republiky č. 356/2006 Z. z. o ochrane zdravia zamestnancov pred rizikami súvisiacimi s expozíciou karcinogénnym a mutagénnym faktorom pri práci v znení neskorších predpisov.

Pri profesionálnej expozícii zamestnancov niektorým chemickým faktorom má okrem ich kvalitatívneho a kvantitatívneho zisťovania (merania) v pracovnom ovzduší veľký význam sledovanie množstva absorbovaného chemického faktoru v organizme exponovaných zamestnancov. Na tento účel sa vykonáva biologické monitorovanie, to znamená meranie množstva chemických faktorov alebo ich metabolitov v biologickom materiáli exponovaných zamestnancov (napríklad v krvi alebo v moči). Výsledky biologického monitorovania sú podkladom pre vykonávanie účinných preventívnych opatrení na ochranu zdravia zamestnancov pri práci.

V prílohe č. 1 k nariadeniu vlády Slovenskej republiky č. 355/2006 Z. z. sú označené tie chemické faktory, u ktorých je možné vykonávať aj biologické monitorovanie pri profesionálnej expozícii zamestnancov.

V prílohe č. 2 k nariadeniu vlády Slovenskej republiky č. 355/2006 Z. z. sú uvedené chemické faktory, u ktorých sú na účel biologického monitorovania pri profesionálnej expozícii ustanovené ich biologické medzné hodnoty vo vyšetrovanom biologickom materiáli.

Požiadavkou smernice Komisie (EÚ) 2019/1831 je uplatňovať biologické monitorovanie pri expozícii zamestnancov dvom chemickým faktorom, ktorými sú anilín a 2-fenylpropán (kumén).

Biologická medzná hodnota pre anilín je už dlhodobo súčasťou prílohy č. 2 k nariadeniu vlády Slovenskej republiky č. 355/2006 Z. z. (poradové číslo 2).

V súlade s požiadavkou smernice Komisie (EÚ) 2019/1831 sa do návrhu nariadenia vlády dopĺňa biologická medzná hodnota pre biologické monitorovanie expozície 2-fenylpropánu (kuménu), ktorá doteraz nebola súčasťou legislatívy Slovenskej republiky; v prílohe č. 2 k nariadeniu vlády Slovenskej republiky č. 355/2006 Z. z. má poradové číslo 12.

Okrem toho sa reviduje biologická medzná hodnota pre biologické monitorovanie expozície kadmiu (karcinogén kategórie 1B), ktorá je už dlhodobo súčasťou prílohy č. 2 k nariadeniu vlády Slovenskej republiky č. 355/2006 Z. z. (poradové číslo 21). Dôvodom revízie biologickej medznej hodnoty pre kadmium je požiadavka smernice Európskeho parlamentu a Rady (EÚ) 2019/983, ktorou sa mení smernica 2004/37/ES o ochrane pracovníkov pred rizikami súvisiacimi s expozíciou karcinogénom alebo mutagénom pri práci. Uvedená smernica je implementovaná do návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 356/2006 Z. z. o ochrane zdravia zamestnancov pred rizikami súvisiacimi s expozíciou karcinogénnym a mutagénnym faktorom pri práci v znení neskorších predpisov.

K bodu 3

Do prílohy č. 4, ktorú tvorí zoznam právne záväzných aktov EÚ prebratých do nariadenia vlády Slovenskej republiky č. 355/2006 Z. z., sa dopĺňa smernica Komisie (EÚ) 2019/1831 z 24. októbra 2019, ktorou sa stanovuje piaty zoznam smerných najvyšších prípustných hodnôt vystavenia pri práci podľa smernice Rady 98/24/ES a ktorou sa mení smernica Komisie 2000/39/ES.

**K čl. II**

Nariadenie vlády nadobúda účinnosť 1. októbra 2020.